2030-yilgacha bo‘lgan davrda barqaror rivojlanish sohasidagi milliy maqsad va vazifalarda nazarda tutilgan infratuzilmani yaratish, sanoatlashuv va innovatsiyalarga ko‘maklashish maqsadiga erishish bo‘yicha amalga oshirilayotgan ishlar yuzasidan O‘zb

O‘zbekiston Respublikasi Oliy Majlisi Senati Vazirlar Mahkamasiga 2030-yilgacha bo‘lgan davrda barqaror rivojlanish sohasidagi milliy maqsad va vazifalarda nazarda tutilgan infratuzilmani yaratish, sanoatlashuv hamda innovatsiyalarga ko‘maklashish bo‘yicha amalga oshirilayotgan ishlar yuzasidan yuborilgan parlament so‘roviga berilgan javobini ko‘rib chiqib, bu borada muayyan ishlar amalga oshirilganligini qayd etadi.
 Xususan, davlat ishtirokidagi korxonalar faoliyatini bozor mexanizmlari asosida boshqarishni yanada jadallashtirish maqsadida O‘zbekiston Respublikasi Prezidentining 2020-yil 27-oktabrdagi PF-6096-sonli Farmoni qabul qilinib, unga ko‘ra bugungi kunga qadar 541 ta davlat ulushi mavjud korxonalarning 247 tasi 2,3 trln so‘m qiymatda savdoga chiqarilib, 96 tasi 411,6 mlrd so‘mga sotilgan. 
 Davlat geologiya qo‘mitasi tasarrufidagi 6 ta yirik davlat korxonasi aksiyadorlik jamiyati sifatida qayta tashkil etilib, ularning kuzatuv kengashlariga 6 nafar chet ellik malakali ekspert mustaqil a’zo sifatida jalb etilgan.
 Geologik izlanishlar yo‘nalishida 400 mln dollarlik kredit shartnomalari rasmiylashtirilib, xalqaro banklar bilan 900 mln dollarlik sindikatlangan kredit ajratish to‘g‘risida bitimlar tuzilgan.
 Bo‘sh turgan va foydalanilmayotgan ishlab chiqarish quvvatlarini (obyektlarni) ishlab chiqarishga jalb qilish yuzasidan o‘tkazilgan xatlovlar natijasida 27 675 ta obyekt aniqlanib, 1 215 ta obyekt bo‘sh turgan obyektlar toifasidan chiqarilgan, 1 146 ta obyektdan kelgusida samarali foydalanish belgilanib, 744 ta yangi obyektdan samarali foydalanish choralari ko‘rilgan.
 Yoqilg‘i-energetika va tog‘-kon metallurgiya sanoatlari korxonalarida resurs hamda energiya tejovchi texnologiyalarni joriy etish darajasini oshirish, texnologik yuqotishlarni kamaytirish yuzasidan O‘zbekiston Respublikasi Prezidentining 2020-yil 10-iyuldagi PQ-4779-sonli qarori bilan yoqilg‘i-energetika resurslarini tejash bo‘yicha “Yo‘l xaritasi” tasdiqlanib, chora-tadbirlar belgilab olingan.
 O‘zbekiston Respublikasi Prezidentining 2016-yil 22-dekabrdagi PQ-2692-sonli qarori bilan 2017 — 2021-yillarda sanoat tarmog‘i korxonalari uchun ishlab chiqarish xarajatlarini qisqartirishning maqsadli parametrlari tasdiqlangan.
 Iste’molchilarni uzluksiz elektr energiyasi bilan ta’minlash maqsadida tizimli ishlar yo‘lga qo‘yilib, 25 ming km elektr uzatish tarmoqlari hamda 8 mingdan ortiq transformator punktlari yangilangan, shuningdek, rekonstruksiya qilish natijasida 1,7 milliondan ortiq aholi xonadonlarida elektr ta’minoti yaxshilangan.
 Iqtisodiyot tarmoqlarining texnologik salohiyatini oshirishga qaratilgan ilmiy-tadqiqotlar sonini oshirish, innovatsion faoliyat uchun qulay shart-sharoitlar yaratish maqsadida Fanlar akademiyasining tegishli yo‘nalishdagi ilmiy tashkilotlari ishlanmalarini tijoratlashtirish bo‘yicha “Yo‘l xarita”si ishlab chiqilgan.
 Sanoatda ishlab chiqarishni diversifikatsiyalash va xomashyo sohalarida qayta ishlashni ko‘paytirish, innovatsiyalar va ishlanmalarni jalb qilishni qo‘llab-quvvatlash bo‘yicha ko‘rilayotgan choralar natijasida 2010 — 2020-yillarda sanoatdagi yalpi qo‘shilgan qiymatning o‘rtacha yillik o‘sish sur’ati 105,5 foizni, iqtisodiyot tarmoqlari bo‘yicha 106,3 foizni tashkil etgan.
 Sanoatni raqamlashtirish, modernizatsiya va diversifikatsiya qilishni jadallashtirish, xususiy sektorni rivojlantirish uchun sharoitlar yaratish, sanoatda bozor mexanizmlarini keng joriy etish, ilmiy yutuqlardan samarali foydalanish maqsadida 2030-yilgacha sanoatni rivojlantirish strategiyasi ishlab chiqilgan.
 Axborot-kommunikatsiya texnologiyalarini rivojlantirish va iqtisodiyotni raqamlashtirish ko‘lamini kengaytirish bo‘yicha telekommunikatsiya infratuzilmasini rivojlantirish uchun sohada yirik investitsiya loyihalari amalga oshirilishi ta’minlangan. 
 Optik tolali aloqa liniyalarining uzunligi 81 ming km ni tashkil etib, joriy yil yakuniga qadar 118,6 ming km ga yetkazish rejalashtirilgan.
 Bugungi kunga qadar 1,7 mln ta keng polosali Internet tarmog‘iga ulanish portlari o‘rnatilib, ularning umumiy sonini 2021-yil oxiriga qadar 3,9 mln taga yetkazilishi rejalashtirilgan.
 Ijtimoiy soha obyektlarini yuqori tezlikdagi Internet bilan ta’minlash doirasida 9 347 ta xalq ta’limi, 5 625 ta maktabgacha ta’lim tashkiloti va 3 401 ta sog‘liqni saqlash obyektining yuqori tezlikdagi internet tarmog‘iga ulanish imkoniyati yaratilgan.
 Bundan tashqari, operator va provaydyerlarga Internet xizmatlari uchun mavjud texnik quvvatlarni keskin oshirish hisobiga 2019-yilning shu davriga nisbatan aloqa kanallari ijarasi tariflari 2 barobar, 2020-yil davomida Internet xizmatlari tariflari 29 foizga arzonlashtirilgan.
 Yuqorida bayon etilganlarni hisobga olib, “Parlament nazorati to‘g‘risida”gi O‘zbekiston Respublikasi Qonunining 14-moddasiga muvofiq O‘zbekiston Respublikasi Oliy Majlisining Senati qaror qiladi:
 1. 2030-yilgacha bo‘lgan davrda barqaror rivojlanish sohasidagi milliy maqsad va vazifalarda nazarda tutilgan infratuzilmani yaratish, sanoatlashuv va innovatsiyalarga ko‘maklashish maqsadiga erishish bo‘yicha amalga oshirilayotgan ishlar to‘g‘risida O‘zbekiston Respublikasi Vazirlar Mahkamasiga yuborilgan parlament so‘roviga berilgan javob ma’lumot uchun qabul qilinsin.
 2. O‘zbekiston Respublikasi Vazirlar Mahkamasi: 
 barqaror rivojlanish sohasidagi milliy maqsad va vazifalarda nazarda tutilgan infratuzilmani yaratish, sanoatlashuv va innovatsiyalarga ko‘maklashish maqsadiga erishish bo‘yicha belgilangan vazifalar ijrosini faol amalga oshirgan holda natijalari bo‘yicha ma’lumotlar bazasini shakllantirib, uning onlayn tartibda yangilanib borilishini yo‘lga qo‘ysin;
 O‘zbekiston Respublikasini barqaror rivojlantirish sohasidagi Milliy maqsadlar va vazifalarning 2030-yilgacha bo‘lgan davrda amalga oshirilishini nazorat qilish bo‘yicha Parlament komissiyasiga har chorak yakuni bilan amalga oshirilgan ishlar va ularning natijalari yuzasidan axborot kiritsin.
 3. Ushbu Qarorning ijrosini nazorat qilish O‘zbekiston Respublikasi Oliy Majlisi Senatining Budjet va iqtisodiy islohotlar masalalari qo‘mitasi raisi E. Gadoyev zimmasiga yuklansin.